Polisie slaan toe op Kaapse daggalabDie daggalaboratorium waarop daar beslag gelê is. (Foto: SAPD/ANA) Twee mense is in hegtenis geneem nadat die polisie Dinsdag op ŉ daggalaboratorium in Kaapstad toegeslaan en op plante ter waarde van meer as R80 000 beslag gelê het. Lt.kol. Andrè Traut, polisiewoordvoerder, sê ŉ intelligensiegedrewe operasie onder leiding van die polisie se dwelmeenheid het beamptes na ŉ sakeperseel in Ferndale-rylaan in Ottery gelei. Hiér is die daggalaboratorium omstreeks 10:45 met die hulp van die blitspatrollie ontdek. “ŉ Hidroponiese daggalaboratorium met toerusting vir die uitdroog van dagga asook verskillende daggaplante ter waarde van ongeveer R82 200 is gevind.” Volgens Traut het beamptes gedurende die klopjag op vier verkoelingseenhede wat in kweekhuise vir dagga omskep is, asook plante in verskillende stadiums van verbouing afgekom. Die beamptes het gevolglik op al die toerusting, plante en ŉ aansienlike hoeveelheid gedroogde kannabis beslag gelê. Twee verdagtes, onderskeidelik 33 en 36 jaar oud, is in hegtenis geneem. Die verdagtes sal na verwagting Donderdag in die Wynberg-landdroshof verskyn op aanklag van dwelmhandel. Die daggalaboratorium waarop daar beslag gelê is. (Foto: SAPD/ANA)